Horsens: Det var tilsyneladende ikke kun pizzaer, der blev langet over disken i et pizzeria i Horsens.

I hvert fald er en 33-årig mand, som har tilknytning til det lokale pizzeria, blevet anholdt og sigtet for at have solgt 57,5 gram kokain og 7,6 kg hash fra pizzeriaet igennem en længere periode - og til en større personkreds. Derudover havde han, da han blev anholdt, 12,5 gram kokain og 98 gram hash på sig.

Manden blev fredag fremstillet i grundlovsforhør ved Retten i Horsens og fængslet i foreløbig fire uger.

Ifølge politiets anklager har det solgte narko en værdi af omkring 314.000 kr.

Den 33-årige mand, der bor i Horsens, erkender sig ifølge sin forsvarer Jørgen Bie delvist skyldig i sigtelserne, og han kan nu se frem til en fængselsstraf. Ifølge Horsens Folkeblads oplysninger er han ikke tidligere straffet.